Sewe gewond in skietery by Kaapse stasie(Foto: Bosbeer/Twitter) Sewe mense is Maandag gedurende ŉ skietery op ŉ stasieplatform in die Kaapstadse middestad gewond. Sers. Noloyiso Rwexana, woordvoerder van die polisie, sê verdagtes het op mense losgebrand voordat hulle al skietend in verskillende rigtings op die vlug geslaan het. Ses mans en ŉ vrou in ŉ rolstoel is in die voorval gewond en na ŉ hospitaal geneem. ŉ Verkeersbeampte het een van die verdagtes (31) kort ná die skietery vasgetrek. Die polisie fynkam sedertdien drie misdaadtonele in Marineweg, Strand- en Buitenkantstraat vir moontlike leidrade. (Foto: Bosbeer/Twitter) “Ek moet die verkeersbeampte loof vir sy blitsige reaksie toe hy die gewapende man wat met ŉ 9 mm-vuurwapen gewapen was, agternagesit en aangekeer het,” sê JP Smith, Kaapstad se burgemeesterskomiteelid vir veiligheid. Die stasie is intussen tydelik gesluit terwyl ŉ saak van poging tot moord ondersoek word. Die polisie sê die moontlikheid dat die voorval met die taxibedryf verband hou, kan nie in dié stadium uitgeskakel word nie.